A BIZOTTSÁG 148/2008/EK RENDELETE
(2008. február 20.)
a 900/2007/EK és az 1060/2007/EK rendeletnek a cukor kivitelére vonatkozó visszatérítések tekintetében kivételt képező rendeltetési helyek státuszának tisztázását célzó módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 40. cikke (1) bekezdésének g) pontjára és 40. cikke (2) bekezdésének d) pontjára,
mivel:
(1)
A fehér cukorra alkalmazandó export-visszatérítéseknek a 2007/2008-as gazdasági év végéig történő megállapítására irányuló folyamatos pályázati felhívásról szóló, 2007. július 27-i 900/2007/EK bizottsági rendelet (2) 1. cikke, valamint a Belgium, a Cseh Köztársaság, Írország, Spanyolország, Olaszország, Magyarország, Szlovákia és Svédország intervenciós hivatala birtokában lévő cukor export célú viszonteladására vonatkozó folyamatos pályázati felhívás megnyitásáról szóló, 2007. szeptember 14-i 1060/2007/EK bizottsági rendelet (3) 1. cikke folyamatos pályázati felhívást hirdet meg valamennyi rendeltetési hely vonatkozásában - Andorra, Gibraltár, Ceuta, Melilla, az Apostoli Szentszék (Vatikánváros Állam), Liechtenstein, Livigno és Campione d’Italia közigazgatási területe, Helgoland, Grönland, a Feröer-szigetek, a Ciprusi Köztársaság azon területei, ahol a Ciprusi Köztársaság kormánya nem gyakorol tényleges ellenőrzést, Albánia, Horvátország, Bosznia és Hercegovina, Szerbia (4), Montenegró és Macedónia Volt Jugoszláv Köztársaság kivételével.
(2)
A kivételt képező rendeltetési helyek státuszával kapcsolatos félreértések elkerülése végett célszerű különbséget tenni harmadik országok, az Európai Unió tagállamainak a Közösség vámterületén kívül eső területei, valamint olyan európai területek között, amelyek külkapcsolataiért valamely tagállam felel, de nem tartoznak a Közösség vámterületéhez.
(3)
A 900/2007/EK és az 1060/2007/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 900/2007/EK rendelet 1. cikke (1) bekezdésének helyébe a következő szöveg lép:
„(1) Folyamatos pályázati felhívásra kerül sor a 1701 99 10 KN-kód alá tartozó fehér cukorra alkalmazandó export-visszatérítés valamennyi rendeltetési hely vonatkozásában történő megállapítása céljából, kivéve:
a)
harmadik országok: Andorra, Liechtenstein, az Apostoli Szentszék (Vatikánváros Állam), Horvátország, Bosznia és Hercegovina, Szerbia (5), Montenegró, Albánia, valamint a Macedónia Volt Jugoszláv Köztársaság;
b)
az Európai Unió tagállamainak a Közösség vámterületén kívül eső területei: a Feröer-szigetek, Grönland, Helgoland, Ceuta, Melilla, Livigno és Campione d'Italia közigazgatási területe, valamint a Ciprusi Köztársaság azon területei, ahol a Ciprusi Köztársaság kormánya nem gyakorol tényleges ellenőrzést;
c)
olyan európai területek, amelyek külkapcsolataiért valamely tagállam felel, de nem tartoznak a Közösség vámterületéhez: Gibraltár.
Az első albekezdésben említett folyamatos pályázati felhívás érvényességi ideje alatt részleges pályázati felhívásokat írnak ki.
2. cikk
Az 1060/2007/EK rendelet 1. cikke harmadik albekezdésének helyébe a következő szöveg lép:
„Az első albekezdésben említett rendeltetési helyek:
a)
harmadik országok: Andorra, Liechtenstein, az Apostoli Szentszék (Vatikánváros Állam), Horvátország, Bosznia és Hercegovina, Szerbia (6), Montenegró, Albánia, valamint a Macedónia Volt Jugoszláv Köztársaság;
b)
az Európai Unió tagállamainak a Közösség vámterületén kívül eső területei: a Feröer-szigetek, Grönland, Helgoland, Ceuta, Melilla, Livigno és Campione d'Italia közigazgatási területe, valamint a Ciprusi Köztársaság azon területei, ahol a Ciprusi Köztársaság kormánya nem gyakorol tényleges ellenőrzést;
c)
olyan európai területek, amelyek külkapcsolataiért valamely tagállam felel, de nem tartoznak a Közösség vámterületéhez: Gibraltár.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 20-án.